title: Решение на Бюрото на Европейския парламент от 15 септември 2014 година за изменение на Мерките по прилагане на Устава на членовете на Европейския парламент

text:
               30.9.2014

               BG

               Официален вестник на Европейския съюз

               C 340/3

         РЕШЕНИЕ НА БЮРОТО НА ЕВРОПЕЙСКИЯ ПАРЛАМЕНТ
   от 15 септември 2014 година
   за изменение на Мерките по прилагане на Устава на членовете на Европейския парламент
   2014/C 340/04
   БЮРОТО НА ЕВРОПЕЙСКИЯ ПАРЛАМЕНТ,
   като взе предвид Договора за функционирането на Европейския съюз, и по-специално член 223, параграф 2 от него,
   като взе предвид Устава на членовете на Европейския парламент (1) („Устава“),
   като взе предвид членове 10 и 25 от Правилника за дейността на Европейския парламент,
   като има предвид, че:

               (1)

               Някои членове на Европейския парламент продължават да получават възнаграждение, временно обезщетение и пенсия в съответствие със съответните си национални системи, след като са избрали опцията, предвидена в член 25 от Устава през 2009 г. Това тяхно решение е „окончателно и неотменимо“ съгласно член 26, параграф 2 от Устава и то е в сила „за цялото времетраене на членството им в Европейския парламент“ съгласно член 25, параграф 1 от Устава.

               (2)

               Съгласно член 81, параграф 4 от Мерките по прилагане на Устава на членовете на Европейския парламент (2) („Мерките по прилагане“) тези членове на ЕП имат право на възстановяване на медицински разноски от Парламента, при условие че те получават пенсия по реда на националната система и че не са включени в здравноосигурителна схема.

               (3)

               Прилагането на член 81, параграф 4 от Мерките по прилагане се оказа недостатъчно, за да обхване всички обстоятелства, в които членовете на ЕП следва да имат правото да искат от Парламента да възстанови техните медицински разноски.

               (4)

               Ако по време на своя мандат даден член на ЕП страда от признато тежко заболяване, което не му позволява да завърши мандата си, Парламентът следва да осигури, ако са спазени целесъобразните условия, че необходимото текущо лечение може да продължи толкова дълго, колкото е нужно от медицинска гледна точка.

               (5)

               По-специално възстановяването на медицински разноски следва да се прилага единствено в случаите, в които тежкото заболяване е било причинено от събитие, настъпило по време на мандата и попречило на члена на ЕП да завърши своя мандат, заболяването е било признато за тежко заболяване от Парламента по време на мандата и лечението на заболяването е започнало по време на мандата на члена на ЕП.

               (6)

               Освен това в случаите, в които медицинските разноски се поемат частично на национално равнище, отговорността на Парламента за тези разноски следва да бъде единствено допълваща,

         ПРИЕ НАСТОЯЩОТО РЕШЕНИЕ:
   Член 1
   В член 81 от Мерките по прилагане се добавя следният параграф:

      „5.   Бившите членове на ЕП, които получават пенсия по реда на националната система съгласно член 25 или член 29 от Устава и които страдат от признато тежко заболяване, имат правото на възстановяване на своите медицински разноски, свързани с продължаването на текущо лечение, в съответствие с условията, предвидени в Мерките по прилагане, при условие че:

                  а)

                  тежкото заболяване е било причинено от събитие, настъпило по време на мандата и попречило на члена на ЕП да завърши своя мандат;

                  б)

                  заболяването е било признато от Парламента за тежко заболяване по време на мандата на члена на ЕП и

                  в)

                  лечението на заболяването е започнало по време на мандата на члена на ЕП.

            Ако бившият член на ЕП е включен в здравноосигурителна схема, това право е допълващо, т.е. прилага се единствено за разноските, които не се покриват от здравноосигурителната схема.“

   Член 2
   1.   Настоящото решение влиза в сила в деня след публикуването му в Официален вестник на Европейския съюз.
   2.   Настоящото решение се прилага от 1 юли 2014 г.

      (1)  Решение 2005/684/ЕО, Евратом на Европейския парламент от 28 септември 2005 г. за приемане на Устав на членовете на Европейския парламент (ОВ L 262, 7.10.2005 г., стр. 1).

      (2)  Решение на Бюрото на Европейския парламент от 19 май 2008 г. и от 9 юли 2008 г. за установяване на мерки по прилагане на Устава на членовете на Европейския парламент (ОВ C 159, 13.7.2009 г., стр. 1).


title: Решение на Комисията от 21 декември 1984 година относно списъка на химически вещества, нотифициран съгласно Директива 67/548/ЕИО на Съвета за сближаването на законовите, подзаконовите и административните разпоредби относно класификацията, опаковането и етикетирането на опасни вещества

text:
Важна правна забележка

|

31985D0071

Официален вестник n° L 030 , 02/02/1985 стр. 0033 - 0034 специално финландско издание: глава 13 том 14 стр. 0150  специално испанско издание: глава 13 том 18 стр. 0196  специално шведско издание: глава 13 том 14 стр. 0150  специално португалско издание глава 13 том 18 стр. 0196  специално чешко издание глава 13 том 008 стр. 5  - 6 специално испанско издание глава 13 том 008 стр. 5  - 6 специално унгарско издание глава 13 том 008 стр. 5  - 6 специално литвийско издание глава 13 том 008 стр. 5  - 6 LV.ES глава 13 том 008 стр. 5  - 6 MT.ES глава 13 том 008 стр. 5  - 6 PL.ES глава 13 том 008 стр. 5  - 6 PL.ES глава 13 том 008 стр. 6  - 6 SK.ES глава 13 том 008 стр. 5  - 6 специално словенско издание глава 13 том 008 стр. 5  - 6

		19841221Решение на Комисиятаот 21 декември 1984 годинаотносно списъка на химически вещества, нотифициран съгласно Директива 67/548/ЕИО на Съвета за сближаването на законовите, подзаконовите и административните разпоредби относно класификацията, опаковането и етикетирането на опасни вещества(85/71/ЕИО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като взе предвид Директива 67/548/ЕИО на Съвета от 27 юни 1967 г. относно сближаването на законовите, подзаконовите и административните разпоредби относно класификацията, опаковането и етикетирането на опасни вещества [1], последно изменена с Директива 79/831/EИО [2], и по-специално член 13 от нея,като има предвид, че член 13, параграф 2 от Директива 67/548/ЕИО предвижда Комисията да поддържа списък на веществата, нотифицирани съгласно директивата;като има предвид, че член 13, параграф 3 от Директива 67/548/ЕИО предвижда формата на списъка и информацията, която се съдържа в него, да бъдат определени чрез процедурата, установена в член 21;като има предвид, че списъкът трябва да бъде публикуван в съответствие с целите на Директива 67/548/ЕИО, а именно защита на хората и околната среда срещу рискове, които могат да възникнат при пускането на пазара на нови вещества;като има предвид, че мерките, предвидени с настоящото решение, са в съответствие със становището на Комитета относно адаптирането към техническия прогрес на директивите относно премахването на техническите пречки пред търговията с опасни вещества и препарати,РЕШИ:Член 1Списъкът на химическите вещества, който трябва да се поддържа от Комисията съгласно член 13, параграф 2 от Директива 67/548/ЕИО, наричан по-долу за краткост "списъка", се изготвя в съответствие с разпоредбите, предвидени в приложението.Член 2Списъкът на тези химически вещества, нотифицирани съгласно член 6 от Директива 67/548/ЕИО преди 1 юли в годината на публикацията на инвентарния опис Einecs, се публикува в Официален вестник на Европейските общности не по-късно от 31 декември същата година. Допълнения към списъка се публикуват в Официален вестник на Европейските общности не по-късно от 31 декември на всяка следваща година, обхващащи периода от 1 юли на предходната година до 30 юни на годината на публикацията.Съставено в Брюксел на 21 декември 1984 година.За КомисиятаKarl-Heinz NarjesЧлен на Комисията[1] ОВ 196, 16.8.1967 г., стр. 1.[2] ОВ L 259, 15.10.1979 г., стр. 10.--------------------------------------------------19841221ПРИЛОЖЕНИЕПроцедура за изготвяне на списъка1. Списъкът се изготвя и поддържа от Комисията на база информацията, предоставена ѝ от компетентните органи на държавите-членки съгласно член 9 от директивата.2. Списъкът съдържа следната информация по отношение на всяко вещество, включено в него:- номер на нотификацията;- идентичност на веществото.Освен това по отношение на опасно вещество списъкът включва неговата класификация в съответствие с член 4 от директивата, след като е записано в приложение I от нея със своя EИО номер.3. Съгласно разпоредбите на параграф 4 идентичността на веществото се записва с:- неговото търговско наименование/я и- неговото химично наименование в номенклатурата IUPAC.4. Когато компетентният орган на държава-членка се обърне с молба съгласно член 11 от директивата, идентичността на веществото може да се запише само с неговото търговско наименование/я, както е/са предоставено/и от нотифициращото лице съгласно член 6.1 от директивата.При опасно вещество идентичността на веществото може да бъде записана по този начин, докато веществото се прибави в приложение I към директивата. След неговото прибавяне в приложение I наименованията, съдържащи се в него, ще бъдат добавени в списъка.При вещество, което не е класифицирано като опасно, идентичността на веществото може да бъде записана така за период от време, не по-дълъг три години след първото му включване в списъка. За да се гарантира спазването на член 7.3 от директивата обаче, когато по мнението на заинтересования компетентен орган химическото наименование в номенклатурата IUPAC само по себе си разкрива информация относно търговската си разработка или производство, веществото се записва само с търговското си наименование за период, който компетентният орган счита за необходим.--------------------------------------------------


title: Решение (ОВППС) 2017/348 на Съвета от 27 февруари 2017 година за удължаване на мандата на специалния представител на Европейския съюз в Косово (Това название не засяга позициите по отношение на статута и е съобразено с Резолюция 1244(1999) на Съвета за сигурност на ООН и становището на Международния съд относно обявяването на независимост от страна на Косово. )

text:
                  28.2.2017

                  BG

                  Официален вестник на Европейския съюз

                  L 50/75

            РЕШЕНИЕ (ОВППС) 2017/348 НА СЪВЕТА
      от 27 февруари 2017 година
      за удължаване на мандата на специалния представител на Европейския съюз в Косово (*1)

      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за Европейския съюз, и по-специално член 33 и член 31, параграф 2 от него,
      като взе предвид предложението на върховния представител на Съюза по въпросите на външните работи и политиката на сигурност,
      като има предвид, че:

                  (1)

                  На 4 август 2016 г. Съветът прие Решение (ОВППС) 2016/1338 за изменение на Решение (ОВППС) 2015/2052 за удължаване на мандата на специалния представител на Европейския съюз в Косово (1) и за назначаване на г-жа Наталия АПОСТОЛОВА за специален представител на Европейския съюз (СПЕС) в Косово. Мандатът на СПЕС изтича на 28 февруари 2017 г.

                  (2)

                  Мандатът на СПЕС следва да бъде удължен с още 16 месеца.

                  (3)

                  СПЕС ще изпълнява мандата си в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

            ПРИЕ НАСТОЯЩОТО РЕШЕНИЕ:
      Член 1
      Специален представител на Европейския съюз
      Мандатът на г-жа Наталия АПОСТОЛОВА като СПЕС се удължава до 30 юни 2018 г. Съветът може да вземе решение мандатът на СПЕС да бъде прекратен по-рано въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
      Член 2
      Цели на политиката
      Мандатът на СПЕС се основава на целите на политиката на Съюза в Косово. Тези цели включват заемането на водеща роля в утвърждаването на стабилно, жизнеспособно, мирно, демократично и многоетническо Косово; укрепването на стабилността в региона и допринасянето за регионалното сътрудничество и добросъседските отношения на Западните Балкани; утвърждаването на Косово, ангажирано със спазването на принципите на върховенството на закона и закрилата на малцинствата, както и на културното и религиозното наследство; подкрепата за европейската перспектива на Косово и сближаването със Съюза в съответствие с перспективата на региона и съгласно Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна (2) (наричано по-нататък „Споразумението за стабилизиране и асоцииране“) и Решение (ЕС) 2015/1998 на Съвета (3), както и със съответните заключения на Съвета.
      Член 3
      Мандат
      За постигане на целите на политиката СПЕС има мандат:

                  а)

                  да предоставя съвети и подкрепа от страна на Съюза в политическия процес;

                  б)

                  да съдейства за цялостната политическа координация на Съюза в Косово;

                  в)

                  да укрепва присъствието на Съюза в цяло Косово и да осигурява неговата съгласуваност и ефективност;

                  г)

                  да предоставя политически насоки на местно равнище на ръководителя на мисията на Европейския съюз в областта на върховенството на закона в Косово (EULEX KOSOVO), включително по политическите аспекти на въпросите, свързани с отговорности от изпълнителен характер;

                  д)

                  да осигурява последователността и съгласуваността на действията на Съюза в Косово, включително като ръководи на местно равнище прехода на EULEX с крайна цел прехвърляне на дейности към СПЕС/бюрото на ЕС и/или местните власти, според случая;

                  е)

                  да оказва подкрепа за европейската перспектива на Косово и сближаването му със Съюза в съответствие с перспективата на региона и съгласно Споразумението за стабилизиране и асоцииране и Решение (ЕС) 2015/1988, както и със съответните заключения на Съвета, чрез целенасочена обществена комуникация и дейности на Съюза за осведомяване, целящи осигуряването на по-широко разбиране и подкрепа от страна на обществеността в Косово по въпросите, свързани със Съюза, включително чрез работата на EULEX;

                  ж)

                  да наблюдава, подпомага и улеснява чрез всички средства и инструменти, които са на разположение на СПЕС, и с подкрепата на бюрото на ЕС в Косово напредъка в работата по политическите, икономическите и европейските приоритети съгласно съответните институционални компетентности и отговорности, и да подпомага изпълнението на Споразумението за стабилизиране и асоцииране, включително чрез Европейската програма за реформи;

                  з)

                  да допринася за развитието и укрепването на зачитането на правата на човека и основните свободи в Косово, включително правата на жените и децата и закрилата на малцинствата, в съответствие с политиката на Съюза в областта на правата на човека и насоките на Съюза по въпросите на правата на човека;

                  и)

                  да подпомага водения със съдействието на Съюза диалог Белград—Прищина;

                  й)

                  да подпомага мандата на специализираните съдебни състави и специализираната прокуратура по целесъобразност, включително чрез комуникационни и информационни дейности.

            Член 4
      Изпълнение на мандата
      1.   СПЕС отговаря за изпълнението на мандата, като действа под ръководството на ВП.
      2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
      3.   СПЕС работи в тясна координация с Европейската служба за външна дейност (ЕСВД) и съответните ѝ отдели.
      Член 5
      Финансиране
      1.   Референтната сума, предназначена за покриване на свързаните с мандата на СПЕС разходи за периода от 1 март 2017 г. до 30 юни 2018 г., е в размер на 3 615 000 EUR.
      2.   Управлението на разходите се извършва в съответствие с процедурите и правилата, приложими към общия бюджет на Съюза. Няма ограничения за участието на физически и юридически лица при възлагането на договори за поръчки от страна на СПЕС. Освен това, по отношение на стоките, закупени от СПЕС, не се прилагат правила за произход.
      3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
      Член 6
      Формиране и състав на екипа
      1.   Назначава се специализиран персонал, който да подпомага СПЕС при изпълнението на мандата му и да допринася за съгласуваността, осигуряването на информация за дейността на Съюза в Косово като цяло и нейната ефективност. В рамките на мандата си и на предоставените финансови средства СПЕС отговаря за сформирането на екип. Екипът включва експерти по специфични въпроси на политиката съобразно изискванията на мандата. СПЕС предоставя своевременно на Съвета и Комисията актуална информация за състава на екипa.
      2.   Държавите членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от изпращащата държавата членка, изпращащата институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат командировани за работа със СПЕС. Договорно наетите членове на международния персонал трябва да са граждани на държава членка.
      3.   Всички командировани служители остават под административното ръководство съответно на изпращащата държава членка, изпращащата институция на Съюза или ЕСВД и изпълняват задълженията си и действат в интерес на изпълнението на мандата на СПЕС.
      Член 7
      Привилегии и имунитет на СПЕС и персонала на СПЕС
      Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на персонала на СПЕС, се договарят съответно с приемащите страни. За тази цел държавите членки и ЕСВД оказват цялата необходима подкрепа.
      Член 8
      Сигурност на класифицираната информация на ЕС
      1.   СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (4).
      2.   ВП е оправомощен да предоставя на НАТО/КФОР класифицирана информация и класифицирани документи на ЕС до ниво „CONFIDENTIEL UE/EU CONFIDENTIAL“, изготвени за целите на действията, в съответствие с правилата за сигурност за защита на класифицирана информация на ЕС.
      3.   В съответствие с оперативните нужди на СПЕС ВП е оправомощен да предоставя на Организацията на обединените нации (ООН) и на Организацията за сигурност и сътрудничество в Европа (ОССЕ) класифицирана информация и класифицирани документи на ЕС до ниво „RESTREINT UE/EU RESTRICTED“, изготвени за целите на действията, в съответствие с правилата за сигурност за защита на класифицирана информация на ЕС. За тази цел се изготвят споразумения на местно равнище.
      4.   ВП е оправомощен да предоставя на трети страни, свързани с настоящото решение, некласифицирани документи на ЕС, отнасящи се до обсъжданията в Съвета във връзка с действията, за които се прилага задължението за опазване на служебна тайна съгласно член 6, параграф 1 от Процедурния правилник на Съвета.
      Член 9
      Достъп до информация и логистична подкрепа
      1.   Държавите членки, Комисията и генералният секретариат на Съвета осигуряват на СПЕС достъп до всяка информация от значение за него.
      2.   Делегацията на Съюза и/или съответно държавите членки осигуряват логистична подкрепа в региона.
      Член 10
      Сигурност
      В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, в съответствие с мандата на СПЕС и въз основа на обстановката от гледна точка на сигурността в района, за който отговаря, за сигурността на целия персонал под прякото ръководство на СПЕС, по-специално като:

                  а)

                  изготвя конкретен план за сигурност въз основа на насоките от ЕСВД, който включва специфични физически, организационни и процедурни мерки за сигурност, уреждащи управлението на безопасното придвижване на персонала към и в рамките нарайона, за който отговаря, както и управлението на инциденти, свързани със сигурността, и включващ план за действие при извънредни обстоятелства и план за евакуация;

                  б)

                  гарантира, че целият персонал, разположен извън Съюза, е застрахован за висок риск съобразно условията в района, за който отговаря;

                  в)

                  гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който отговаря, въз основа на степента на риск, определена за същия район от ЕСВД;

                  г)

                  гарантира изпълнението на всички приети препоръки, направени в резултат на извършените редовни оценки на сигурността, и представя пред Съвета, ВП и Комисията писмени доклади относно изпълнението на тези препоръки, както и относно други свързани със сигурността въпроси, в рамките на доклада за напредъка и доклада за изпълнението на мандата.

            Член 11
      Докладване
      СПЕС представя редовни устни и писмени доклади на ВП. СПЕС докладва редовно на КПС. При необходимост СПЕС се отчита също и пред работните групи на Съвета. Редовните доклади се разпространяват чрез мрежата COREU. СПЕС може да представя доклади на Съвета по външни работи. В съответствие с член 36 от Договора СПЕС може да участва в информирането на Европейския парламент.
      Член 12
      Координация
      1.   СПЕС допринася за единството, съгласуваността и ефикасността на действията на Съюза и спомага за съгласуваното използване на всички инструменти на Съюза и действия на държавите членки с цел да бъдат постигнати целите на политиката на Съюза. Дейността на СПЕС се съгласува с тази на Комисията, както и с дейността на други СПЕС в същия регион, когато това е целесъобразно. СПЕС провежда редовни брифинги пред мисиите на държавите членки и делегациите на Съюза.
      2.   На място се поддържат тесни връзки със съответните ръководители на мисии на държавите членки и ръководители на делегациите Съюза в региона. Те полагат всички възможни усилия, за да съдействат на СПЕС при изпълнението на неговия мандат. СПЕС предоставя политически насоки на местно равнище на ръководителя на EULEX KOSOVO, включително по политическите аспекти на въпросите, свързани с отговорности от изпълнителен характер. СПЕС и командващият гражданските операции се консултират помежду си при необходимост.
      3.   СПЕС поддържа също така връзка със съответните местни органи и с други участници на международно и регионално равнище, представени на място.
      4.   СПЕС заедно с други участници от страна на Съюза в района гарантира разпространението и обмена на информация между представените на място участници от страна на Съюза с цел постигане на висока степен на познаване и оценка на ситуацията сред всички тях.
      Член 13
      Помощ във връзка с правни претенции
      СПЕС и персоналът на СПЕС съдействат за предоставяне на необходимото в отговор на правните претенции и задълженията, възникнали във връзка с предходни мандати на СПЕС в Косово, и оказват административна помощ и достъп до съответните преписки за тази цел.
      Член 14
      Преразглеждане
      Изпълнението на настоящото решение и неговата съгласуваност с други действия на Съюза в този регион подлежат на редовен преглед. До 30 септември 2017 г. СПЕС представя на Съвета, ВП и Комисията доклад за напредъка, а до 31 март 2018 г. — цялостен доклад за изпълнението на мандата.
      Член 15
      Влизане в сила
      Настоящото решение влиза в сила в деня на приемането му.

         Съставено в Брюксел на 27 февруари 2017 година.

               За Съвета

               Председател

            K. MIZZI

         (*1)  Това название не засяга позициите по отношение на статута и е съобразено с Резолюция 1244(1999) на Съвета за сигурност на ООН и становището на Международния съд относно обявяването на независимост от страна на Косово.

         (1)  ОВ L 212, 5.8.2016 г., стр. 109.

         (2)  ОВ L 71, 16.3.2016 г., стр. 3.

         (3)  Решение (ЕС) 2015/1988 на Съвета от 22 октомври 2015 г. за подписване от името на Съюза на Споразумение за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна (ОВ L 290, 6.11.2015 г., стр. 4).

         (4)  2013/488/ЕС: Решение на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).


title: Решение (ЕС) 2016/374 на Съвета от 14 март 2016 година за изменение на Решение № 529/2013/ЕС на Европейския парламент и на Съвета с оглед включване на референтни количества за управление на горите, минимални стойности за определението за гора и базова година на емисии за Република Хърватия

text:
               16.3.2016

               BG

               Официален вестник на Европейския съюз

               L 70/20

         РЕШЕНИЕ (ЕС) 2016/374 НА СЪВЕТА
   от 14 март 2016 година
   за изменение на Решение № 529/2013/ЕС на Европейския парламент и на Съвета с оглед включване на референтни количества за управление на горите, минимални стойности за определението за гора и базова година на емисии за Република Хърватия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Акта за присъединяване на Република Хърватия, и по-специално член 50 от него,
   като взе предвид предложението на Европейската комисия,
   като има предвид, че:

               (1)

               Съгласно член 50 от Акта за присъединяване на Хърватия, когато актове на институциите, приети преди присъединяването, изискват адаптация, дължаща се на присъединяването, и необходимите адаптации не са предвидени в Акта за присъединяване или в неговите приложения, Съветът, с квалифицирано мнозинство, по предложение на Комисията приема необходимите за целта актове, ако първоначалният акт не е приет от Комисията.

               (2)

               С Решение № 529/2013/ЕС на Европейския парламент и на Съвета (1) са определени референтните количества за управление на горите, минималните стойности за определението за гора и базовата година или период на емисии, съответно в приложения II, V и VI.

               (3)

               Вследствие на присъединяването на Република Хърватия към Европейския съюз на 1 юли 2013 г. специфичното референтно количество, стойностите за определението за гора и базовата година за Хърватия следва също да бъдат включени съответно в приложения II, V и VI към Решение № 529/2013/ЕС.

               (4)

               Решение № 529/2013/ЕС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение № 529/2013/ЕС се изменя, както следва:

               1)

               в приложение II след вписването за България се вмъква следният текст:

                           „Хърватия

                           – 6 289 “;

               2)

               в приложение V след вписването за България се вмъква следният текст съответно за площ (ha), покритие от дървесни корони (%) и височина на дърветата (m):

                           „Хърватия

                           0,1

                           10

                           2“;

               3)

               в приложение VI след вписването за България се вмъква следният текст:

                           „Хърватия

                           1990“.

         Член 2
   Адресати на настоящото решение са държавите-членки.

      Съставено в Брюксел на 14 март 2016 година.

            За Съвета

            Председател

         M.H.P. VAN DAM

      (1)  Решение № 529/2013/ЕС на Европейския парламент и на Съвета от 21 май 2013 г. относно правила за отчитане на емисиите и поглъщанията на парникови газове, дължащи се на дейности във връзка със земеползването, промените в земеползването и горското стопанство и относно информация за действията, свързани с тези дейности (ОВ L 165, 18.6.2013 г., стр. 80).


title: 2012/214/ЕС: Решение на Съвета от 24 април 2012 година за назначаване на заместник-член от Германия в Комитета на регионите

text:
               26.4.2012

               BG

               Официален вестник на Европейския съюз

               L 114/17

         РЕШЕНИЕ НА СЪВЕТА
   от 24 април 2012 година
   за назначаване на заместник-член от Германия в Комитета на регионите
   (2012/214/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Германия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Heino VAHLDIECK се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначава се за заместник-член на Комитета на регионите за остатъка от мандата, а именно до 25 януари 2015 г.:

               —

               г-н Heiko HECHT, Mitglied des Europa-ausschusses der Hamburgischen Bürgerschaft.

         Член 2
   Настоящото решение влиза в сила в деня на приемането му.

      Съставено в Люксембург на 24 април 2012 година.

            За Съвета

            Председател

         N. WAMMEN

      (1)  ОВ L 348, 29.12.2009 г., стр. 22

      (2)  ОВ L 12, 19.1.2010 г., стр. 11.


title: 2013/60/ЕС: Решение на Съвета от 22 януари 2013 година за назначаване на двама заместник-членове от Австрия в Комитета на регионите

text:
               25.1.2013

               BG

               Официален вестник на Европейския съюз

               L 22/22

         РЕШЕНИЕ НА СЪВЕТА
   от 22 януари 2013 година
   за назначаване на двама заместник-членове от Австрия в Комитета на регионите
   (2013/60/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложенията на правителството на Австрия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Achill RUMPOLD и на г-жа Bernadette MENNEL се освободиха две места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се за заместник-членове на Комитета на регионите за остатъка от мандата, а именно до 25 януари 2015 г.:

               —

               г-н Wolfgang WALDNER, Landesrat beim Amt der Kärntner Landesregierung.

               —

               д-р Gabriele NUSSΒАUMER, Landtagspräsidentin.

         Член 2
   Настоящото решение влиза в сила в деня на приемането му.

      Съставено в Брюксел на 22 януари 2013 година.

            За Съвета

            Председател

         M. NOONAN

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: Решение 2011/137/ОВППС на Съвета от 28 февруари 2011 година относно ограничителни мерки с оглед на положението в Либия

text:
               3.3.2011

               BG

               Официален вестник на Европейския съюз

               L 58/53

         РЕШЕНИЕ 2011/137/ОВППС НА СЪВЕТА
   от 28 февруари 2011 година
   относно ограничителни мерки с оглед на положението в Либия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 23 февруари 2011 г. Европейският съюз изрази дълбоката си загриженост по отношение на развитието на събитията в Либия. ЕС решително осъди насилието и употребата на сила срещу цивилни граждани и изрази дълбоко съжаление по повод на репресиите срещу мирни демонстранти.

               (2)

               ЕС призова отново незабавно да се прекрати употребата на сила и да се предприемат мерки за удовлетворяване на законните искания на населението.

               (3)

               На 26 февруари 2011 г. Съветът за сигурност на Организацията на обединените нации („Съветът за сигурност“) прие Резолюция 1970 („Резолюция на Съвета за сигурност на ООН 1970 (2011)“), с която се въвеждат ограничителни мерки срещу Либия и срещу лица и образувания, свързани със сериозни нарушения на правата на човека срещу лица в Либия, включително чрез участие в нападения, в нарушение на международното право, над гражданското население и граждански обекти.

               (4)

               Предвид сериозната обстановка в Либия, ЕС счита за необходимо да наложи допълнителни ограничителни мерки.

               (5)

               Освен това са необходими по-нататъшни действия от страна на Съюза за изпълнение на определени мерки,

         ПРИЕ НАСТОЯЩОТО РЕШЕНИЕ:
   Член 1
   1.   Забраняват се пряката или непряка продажба, доставка или трансфер за Либия от граждани на държавите-членки или от или през територията на държавите-членки, или чрез използване на съдове, плаващи под тяхно знаме, или чрез техни въздухоплавателни средства, на въоръжение и свързано с него оборудване от всякакъв вид, включително оръжия и боеприпаси, военни транспортни средства и оборудване, полувоенно оборудване и резервни части за тях, включително оборудване, което би могло да се използва за вътрешни репресии, независимо дали посочените са с произход от територията на държавите-членки или не.
   2.   Забранява се:

               а)

               предоставянето, пряко или непряко, на техническа помощ, обучение или друг вид подпомагане, в т.ч. предоставяне на наемен военен персонал, свързан с военни действия или с предоставянето, поддръжката или използването на изделия, посочени в параграф 1, за физически или юридически лица, образувания или органи в Либия или за употреба в страната;

               б)

               предоставянето, пряко или непряко, на финансова помощ, свързана с военни действия или с предоставянето, поддръжката или използването на изделия, посочени в параграф 1, за физически или юридически лица, образувания или органи в Либия или за употреба в страната;

               в)

               съзнателното и преднамерено участие в дейности, чиято цел или резултат е заобикаляне на забраните, посочени в буква а) или б).

         Член 2
   1.   Член 1 не се прилага по отношение на:

               а)

               доставката, продажбата или трансфера на несмъртоносно военно оборудване или оборудване, което би могло да се използва за вътрешни репресии, предназначено единствено за хуманитарни цели или за защита;

               б)

               друг вид доставка, продажба или трансфер на въоръжение и свързани с него материали;

               в)

               предоставянето на техническа помощ, обучение или друг вид подпомагане, в т.ч. на персонал, свързан с такова оборудване;

               г)

               предоставянето на финансова помощ, свързана с такова оборудване,

         предварително одобрена, когато това е целесъобразно, от комитета, създаден съгласно параграф 24 от Резолюция на Съвета за сигурност на ООН 1970 (2011) („Комитетът“);
   2.   Член 1 не се прилага по отношение на доставката, продажбата или трансфера на защитни облекла, включително бронебойни жилетки и военни каски, временно изнесени за Либия от персонал на ООН, персонал на Европейския съюз или на неговите държави-членки, от представители на медиите, хуманитарните организации и програмите за развитие, и от свързания с тези дейности персонал, единствено за тяхно лично ползване.
   Член 3
   Забранява се доставянето от граждани на държавите-членки, или чрез кораби под тяхното знаме или с техни самолети, на изделията, посочени в член 1, параграф 1 от Либия, независимо дали произхождат или не от територията на Либия.
   Член 4
   1.   Държавите-членки правят проверки — съобразно националните си органи и законодателство и съгласно международното право, и по-специално морското право и съответните международни споразумения в областта на гражданското въздухоплаване — на всички товари за и от Либия на територията си, в т.ч. на морските си пристанища и на летищата си, ако имат информация, която дава достатъчно основания да се смята, че товарът съдържа изделия, чиято доставка, продажба, трансфер или износ са забранени по настоящото решение.
   2.   При разкриване на изделия, чиято доставка, продажба, трансфер или износ са забранени по настоящото решение, държавите-членки ги конфискуват и се разпореждат с тях (чрез унищожаване, неутрализиране, складиране или трансфер с цел разпореждане в държава, различна от държавата на произход или дестинация).
   3.   Държавите-членки си сътрудничат в съответствие с националните си законодателства при проверките и разпореждането, предприети съгласно параграфи 1 и 2.
   4.   Самолетите и корабите, транспортиращи товари за и от Либия, подлежат на изискването за предоставяне на допълнителна информация преди пристигане или преди заминаване за всички стоки, внасяни или изнасяни от държава-членка.
   Член 5
   1.   Държавите-членки предприемат необходимите мерки за недопускане на влизане или транзитно преминаване през техните територии на:

               а)

               лицата, изброени в приложение I към Резолюция на Съвета за сигурност на ООН 1970 (2011), и на лицата, посочени допълнително от Съвета за сигурност или от Комитета в съответствие с параграф 22 от Резолюция на Съвета за сигурност на ООН 1970 (2011), изброени в приложение I;

               б)

               лицата, невключени в приложение I, които са участници или съучастници в поръчването, контролирането или ръководенето по друг начин на извършването на сериозни нарушения на правата на човека срещу лица в Либия, в т.ч. чрез участие или съучастие в планирането, командването, поръчването или провеждането на нападения, в нарушение на международното право, включително въздушни бомбардировки, върху гражданското население или граждански обекти, или действащи за тях или от тяхно име или под тяхно ръководство, изброени в приложение II.

         2.   Параграф 1 не задължава държавите-членки да отказват достъп на своите граждани до своята територия.
   3.   Параграф 1, буква а) не се прилага, когато Комитетът прецени, че

               а)

               пътуването е оправдано поради хуманитарни нужди, в т.ч. религиозни задължения; или

               б)

               изключението би допринесло за мира и националното помирение в Либия и за стабилността в региона;

         4.   Параграф 1, буква а) не се прилага когато:

               а)

               е необходимо влизане или транзитно преминаване за провеждане на съдебен процес; или

               б)

               дадена държава реши, като разглежда всеки случай поотделно, че такова влизане или транзитно преминаване е необходимо за напредъка по пътя на мира и стабилността в Либия, и съответната държава-членка уведоми след това Комитета в рамките на 48 часа след вземането на такова решение.

         5.   Параграф 1, буква б) се прилага, без да се засягат случаите, когато една държава-членка е обвързана със задължение по международното право, по-специално:

               а)

               в качеството си на държава — домакин на международна междуправителствена организация;

               б)

               в качеството си на държава — домакин на международна конференция, свикана от ООН или провеждана под нейна егида;

               в)

               съгласно многостранно споразумение, предоставящо привилегии и имунитети; или

               г)

               съгласно Договора за помирение от 1929 г. (Латеранските споразумения), сключен между Светия престол (Ватикана) и Италия.

         6.   Параграф 5 се смята за приложим и в случаите, когато дадена държава-членка е държава — домакин на Организацията за сигурност и сътрудничество в Европа (ОССЕ).
   7.   Съветът се информира надлежно във всеки един от случаите, когато някоя държава-членка допуска изключение в съответствие с параграфи 5 или 6.
   8.   Държавите-членки могат да предоставят освобождаване от мерките, наложени по параграф 1, буква б), когато пътуването е оправдано поради спешни хуманитарни нужди или поради участие в междуправителствени срещи, включително срещи, които се провеждат с подкрепата на Съюза или чиито домакин е държава-членка, поела председателството на ОССЕ, и на които се провежда политически диалог, пряко насърчаващ демокрацията, правата на човека и принципите на правовата държава в Либия.
   9.   Държава-членка, която желае да предостави освобождаване съгласно параграф 8, нотифицира писмено Съвета за това. Счита се, че е предоставено освобождаване, освен ако един или повече членове на Съвета се противопоставят в писмена форма в срок от два работни дни след деня на получаване на нотификацията за предложеното освобождаване. Ако един или повече членове на Съвета се противопоставят, Съветът може, с квалифицирано мнозинство, да реши да предостави предложеното освобождаване.
   10.   Когато в съответствие с параграфи 5, 6 и 8 държава-членка разреши на лица, посочени в приложението, да влязат на нейна територия или да преминат транзитно през нея, това разрешение се ограничава до целта, за която е дадено, и за лицата, за които се отнася.
   Член 6
   1.   Всички финансови средства, други финансови активи и икономически ресурси, притежавани или контролирани пряко или непряко от:

               а)

               лицата и образуванията, изброени в приложение II към Резолюция 1970 (2011) на Съвета на сигурност на ООН, както и допълнителните лица и образувания, определени от Съвета за сигурност или Комитета в съответствие с параграф 22 от Резолюция 1970 (2011) на Съвета на сигурност на ООН, или от лица или образувания, действащи от тяхно име или по тяхно указание, или от образувания, притежавани или контролирани от тях, съгласно посоченото в приложение III;

               б)

               лица и образувания, които не са включени в приложение III, участници или съучастници в разпореждането, контролирането или ръководството по друг начин на извършването на сериозни нарушения на правата на човека на лица в Либия, включително чрез участие или съучастие в планиране, командване, разпореждане или провеждане на нападения в нарушение на международното право, включително въздушни бомбардировки, върху цивилно население и съоръжения, или от лица или образувания, действащи от тяхно име или по тяхно указание, или от образувания, притежавани или контролирани от тях, съгласно посоченото в приложение IV;

         се замразяват.
   2.   Не се предоставят, пряко или непряко, финансови средства, други финансови активи или икономически ресурси на или в полза на физическите или юридическите лица или образуванията, посочени в параграф 1.
   3.   Изключения могат да се правят за финансови средства, финансови активи и икономически ресурси, които са:

               а)

               необходими за покриване на основни разходи, включително заплащане на храна, наем или ипотека, лекарствени средства и медицинско обслужване, данъци, застрахователни премии и такси за комунални услуги;

               б)

               предназначени изключително за плащания на професионални хонорари в разумен размер и възстановяване на направени разходи, свързани с предоставянето на правни услуги в съответствие с националното законодателство; или

               в)

               предназначени изключително за плащане на хонорари или такси за услуги в съответствие с националното законодателство, за рутинно държане или поддържане на замразени финансови средства, друг вид финансова помощ и икономически ресурси;

         след нотификация от съответната държава-членка до Комитета, когато е уместно, за намерението да даде разрешение, за достъп до такива средства, други финансови активи или икономически ресурси, и при липсата на отрицателно решение от страна на Комитета в рамките на пет работни дни от тази нотификация.
   4.   Изключения могат да се правят също за финансови средства и икономически ресурси, които са:

               а)

               необходими за извънредни разходи, след нотификация от съответната държава-членка до Комитета, когато е уместно, и след одобрението на Комитета; или

               б)

               предмет на съдебно, административно или арбитражно обезпечение или решение, в който случай финансовите средства, другите финансови активи и икономическите ресурси могат да се използват за удовлетворяване на обезпечените претенции или за изпълнение на решението, при условие че обезпечението или решението е постановено преди приемането на Резолюция 1970 (2011) на Съвета за сигурност на ООН и не е в полза на лице или образувание, посочени в параграф 1, след нотифициране на Комитета от съответната държава-членка, когато е уместно;

         5.   Параграф 1 не възпрепятства определено лице или образувание да извърши плащане, дължимо по договор, сключен преди включването на такова лице или образувание в списъка, при условие че съответната държава-членка е установила, че плащането няма да бъде получено, пряко или непряко, от лице или образувание по параграф 1, и след нотифициране на Комитета от съответната държава-членка, когато е уместно, за намерението да извърши или да получи такива плащания или да разреши размразяването на финансови средства, други финансови активи или икономически ресурси за тази цел, десет работни дни преди даването на разрешение.
   6.   Параграф 2 не се прилага при добавяне към замразени сметки на:

               а)

               лихви или други доходи по тези сметки, или

               б)

               плащания, дължими по договори, споразумения или задължения, сключени или възникнали преди датата, на която тези сметки са станали предмет на ограничителните мерки;

         при условие че параграф 1 продължава да се прилага за всякакви такива лихви, други доходи и плащания.
   Член 7
   Не се удовлетворяват искове, включително за обезщетения, нито други подобни искове — като искове за компенсации или искове по гаранции във връзка с договор или транзакция, чието изпълнение е засегнато пряко или непряко, изцяло или частично вследствие на мерките, предприети в съответствие с Резолюция 1970 (2011) на Съвета за сигурност на ООН, включително мерки на Съюза или на държава-членка в съответствие със, изисквани от или във връзка с изпълнението на съответните решения на Съвета за сигурност, или мерки, обхванати от настоящото решение — на посочените лица или образувания, включени в приложения I, II, III или IV, или на други лица или образувания в Либия, включително правителството на Либия, или на лица или образувания, които предявяват искове чрез или за сметка на такива лица или образувания.
   Член 8
   1.   Съветът внася промени в приложения I и III въз основа на решенията, вземани от Съвета за сигурност или от Комитета.
   2.   Съветът, като действа по предложение на държавите-членки или на върховния представител на Съюза по въпросите на външните работи и политиката на сигурност, изготвя списъците в приложения II и IV и приема изменения по тях.
   Член 9
   1.   Когато Съветът за сигурност или Комитетът включат в списъка дадено лице или образувание, Съветът включва това лице или образувание в приложения I или III.
   2.   Когато Съветът реши да подложи лице или образувание на мерките, посочени в член 5, параграф 1, буква б) и член 6, параграф 1, буква б), той изменя съответно приложения II и IV.
   3.   Съветът уведомява лицето или образуванието, посочено в параграфи 1 и 2, за решението си, включително за основанията за включването му в списъка, или пряко, ако адресът му е известен, или чрез публикуване на известие, за да даде възможност на това лице или образувание да представи възражения.
   4.   Когато има представени възражения или когато има представени нови съществени доказателства, Съветът преразглежда решението си и съответно информира засегнатото лице или образувание.
   Член 10
   1.   Приложения I, II, III и IV съдържат основанията за включване в списъка на вписаните лица и образувания, както е предвидено от Съвета за сигурност или от Комитета по отношение на приложения I и III.
   2.   Приложения I, II, III и IV съдържат и данните, необходими за идентифициране на засегнатите лица или образувания, при наличие на такива данни, както е предвидено от Съвета за сигурност или от Комитета по отношение на приложения I и III. По отношение на лицата такива данни могат да включват имената, включително псевдонимите, датата и мястото на раждане, гражданството, номера на паспорта и личната карта, пола, адреса, ако е известен, и длъжността или професията. По отношение на образуванията данните могат да включват наименованието, мястото и датата на регистрация, регистрационния номер и мястото на дейност. В приложения I и III се включва и датата на посочване от Съвета за сигурност или от Комитета.
   Член 11
   За да се постигне максимален ефект от мерките, установени в настоящото решение, Съюзът насърчава трети държави да приемат подобни ограничителни мерки.
   Член 12
   1.   Настоящото решение се преразглежда, изменя или отменя по целесъобразност, особено в светлината на съответните решения, приемани от Съвета за сигурност.
   2.   Мерките, посочени в член 5, параграф 1, буква б) и член 6, параграф 1, буква б), се преразглеждат редовно и най-малко на всеки 12 месеца. Те престават да се прилагат спрямо засегнатите лица и образувания, ако Съветът реши, в съответствие с процедурата, посочена в член 8, параграф 2, че вече не са изпълнени условията за прилагането им.
   Член 13
   Настоящото решение влиза в сила в деня на приемането му.

      Съставено в Брюксел на 28 февруари 2011 година.

            За Съвета

            Председател

         MARTONYI J.

      ПРИЛОЖЕНИЕ I

         Списък на лицата, посочени в член 5, параграф 1, буква а)

                  1.

                     AL-BAGHDADI, Dr Abdulqader Mohammed

                  Номер на паспорта: B010574. Дата на раждане: 01/07/1950.
                  Ръководител на службата за връзки на Революционните комитети. Революционни комитети, участващи в насилието спрямо демонстрантите
                  Дата на посочване от ООН: 26.2.2011.

                  2.

                     DIBRI, Abdulqader Yusef

                  Дата на раждане: 1946. Място на раждане: Houn, Libya.
                  Ръководител на личната охрана на Muammar QADHAFI. Отговарящ за сигурността на режима. Ръководство на насилието срещу дисидентите.
                  Дата на посочване от ООН: 26.2.2011.

                  3.

                     DORDA, Abu Zayd Umar

                  Директор, Организация на външната сигурност. Лоялен на режима. Ръководител на агенцията за външно разузнаване.
                  Дата на посочване от ООН: 26.2.2011.

                  4.

                     JABIR, Major General Abu Bakr Yunis

                  Дата на раждане: 1952. Място на раждане: Jalo, Libya.
                  Министър на отбраната: Цялостна отговорност за действията на въоръжените сили.
                  Дата на посочване от ООН: 26.2.2011.

                  5.

                     MATUQ, Matuq Mohammed

                  Дата на раждане: 1956. Място на раждане: Khoms.
                  Секретар по въпросите на обществените услуги Високопоставен член на режима. Участие в Революционните комитети. Участие в миналото в репресии срещу дисиденти и насилие.
                  Дата на посочване от ООН: 26.2.2011.

                  6.

                     QADHAF AL-DAM, Sayyid Mohammed

                  Дата на раждане:1948. Място на раждане: Sirte, Libya.
                  Братовчед на Muammar QADHAFI. През осемдесетте години на миналия век Sayyid участва в кампанията за убийство на дисиденти и е смятан за отговорен за няколко смъртни случаи в Европа. Смята се, че е участвал в оръжейни поръчки.
                  Дата на посочване от ООН: 26.2.2011.

                  7.

                     QADHAFI, Aisha Muammar

                  Дата на раждане: 1978. Място на раждане: Tripoli, Libya.
                  Дъщеря на Muammar QADHAFI. Тясно свързана с режима.
                  Дата на посочване от ООН: 26.2.2011.

                  8.

                     QADHAFI, Hannibal Muammar

                  Номер на паспорта: B/002210. Дата на раждане: 20/09/1975. Място на раждане: Tripoli, Libya.
                  Син на Muammar QADHAFI. Тясно свързан с режима.
                  Дата на посочване от ООН: 26.2.2011.

                  9.

                     QADHAFI, Khamis Muammar

                  Дата на раждане: 1978. Място на раждане: Tripoli, Libya.
                  Син на Muammar QADHAFI. Тясно свързан с режима. Командване на военни единици, участвали в репресии на демонстрации.
                  Дата на посочване от ООН: 26.2.2011.

                  10.

                     QADHAFI, Mohammed Muammar

                  Дата на раждане: 1970. Място на раждане: Tripoli, Libya.
                  Син на Muammar QADHAFI. Тясно свързана с режима.
                  Дата на посочване от ООН: 26.2.2011.

                  11.

                     QADHAFI, Muammar Mohammed Abu Minyar

                  Дата на раждане: 1942. Място на раждане: Sirte, Libya.
                  Ръководител на Революцията; Върховен главнокомандващ на въоръжените сили. Отговорен за заповедта за потушаване на демонстрациите, нарушаване на правата на човека.
                  Дата на посочване от ООН: 26.2.2011.

                  12.

                     QADHAFI, Mutassim

                  Дата на раждане: 1976. Място на раждане: Tripoli, Libya.
                  Съветник по националната сигурност. Син на Muammar QADHAFI. Тясно свързан с режима.
                  Дата на посочване от ООН: 26.2.2011.

                  13.

                     QADHAFI, Saadi

                  Номер на паспорта: 014797. Дата на раждане: 25/05/1973. Място на раждане: Tripoli, Libya.
                  Командващ специалните сили. Син на Muammar QADHAFI. Тясно свързан с режима. Командване на военни единици, участвали в потушаване на демонстрации.
                  Дата на посочване от ООН: 26.2.2011.

                  14.

                     QADHAFI, Saif al-Arab

                  Дата на раждане: 1982. Място на раждане: Tripoli, Libya.
                  Син на Muammar QADHAFI. Тясно свързан с режима.
                  Дата на посочване от ООН: 26.2.2011.

                  15.

                     QADHAFI, Saif al-Islam

                  Номер на паспорта: B014995. Дата на раждане: 25/06/1972. Място на раждане: Tripoli, Libya.
                  Директор на Фондация „Кадафи“. Син на Muammar QADHAFI. Тясно свързан с режима. Публични изявления, с които насърчава насилието срещу демонстрантите.
                  Дата на посочване от ООН: 26.2.2011.

                  16.

                     AL-SENUSSI, Abdullah (полковник)

                  Дата на раждане: 1949. Място на раждане: Судан.
                  Директор на военното разузнаване. Участие на военното разузнаване в потушаването на демонстрациите. В миналото: предполагаемо участие в кръвопролитието в затвора „Abu Selim“. Осъден in absentia за бомбардировката на полета на UTA. Зет на Muammar QADHAFI.
                  Дата на посочване от ООН: 26.2.2011.

      ПРИЛОЖЕНИЕ II

         Списък на лицата, посочени в член 5, параграф 1, буква б)

                  Име

                  Информация за идентифициране

                  Основания

                  Дата на включване в списъка

                  1.

                  Полковник ABDULHAFIZ, Mas’ud

                  Длъжност: командващ въоръжените сили

                  Трети по ранг в командването на въоръжените сили. Важна роля във военното разузнаване.

                  28.2.2011 г.

                  2.

                  ABDUSSALAM, Abdussalam Mohammed

                  Длъжност: завеждащ борбата с тероризма в Организацията за външна сигурност
                  Дата на раждане: 1952 г.
                  Място на раждане: Триполи, Либия

                  Виден член на Революционния комитет. Приближен на Муамар КАДАФИ.

                  28.2.2011 г.

                  3.

                  ABU SHAARIYA

                  Длъжност: заместник-ръководител на Организацията за външна сигурност

                  Виден член на режима. Зет на Муамар КАДАФИ.

                  28.2.2011 г.

                  4.

                  ASHKAL, Al-Barrani

                  Длъжност: заместник-директор на военното разузнаване.

                  Високопоставен член на режима.

                  28.2.2011 г.

                  5.

                  ASHKAL, Omar

                  Длъжност: ръководител на движението на Революционните комитети.
                  Място на раждане: Sirte, Либия

                  Революционни комитети, участващи в насилието спрямо демонстрантите

                  28.2.2011 г.

                  6.

                  QADHAF AL-DAM, Ahmed Mohammed

                  Дата на раждане: 1952 г.
                  Място на раждане: Египет

                  Братовчед на Муамар КАДАФИ. Смята се, че от 1995 г. насам е бил командващ на елитен армейски батальон, натоварен с личната охрана на Кадафи, и че играе ключова роля в Организацията за външна сигурност. Участвал е в планирани операции срещу либийски дисиденти в чужбина и е вземал пряко участие в терористична дейност.

                  28.2.2011 г.

                  7.

                  AL-BARASSI, Safia Farkash

                  Дата на раждане: 1952 г.
                  Място на раждане: Al Bayda, Либия

                  Съпруга на Муамар КАДАФИ.
                  Тясно свързана с режима.

                  28.2.2011 г.

                  8.

                  SALEH, Bachir

                  Дата на раждане: 1946 г.
                  Място на раждане: Traghen

                  Началник на кабинета на вожда.
                  Тясно свързан с режима.

                  28.2.2011 г.

                  9.

                  Генерал TOHAMI, Khaled

                  Дата на раждане: 1946 г.
                  Място на раждане: Genzur

                  Директор на Службата за вътрешна сигурност.
                  Тясно свързан с режима.

                  28.2.2011 г.

                  10.

                  FARKASH, Mohammed Boucharaya

                  Дата на раждане: 1 юли 1949 г.
                  Място на раждане: Al-Bayda

                  Директор на разузнаването в Службата за външна сигурност.
                  Тясно свързан с режима.

                  28.2.2011 г.

      ПРИЛОЖЕНИЕ III

         Списък на лицата и образуванията, посочени в член 6, параграф 1, буква а)

                  1.

                     QADHAFI, Aisha Muammar

                  Дата на раждане: 1978. Място на раждане: Триполи, Либия.
                  Дъщеря на Muammar QADHAFI. Тясно свързана с режима.
                  Дата на посочване от ООН: 26.2.2011.

                  2.

                     QADHAFI, Hannibal Muammar

                  Паспорт номер: B/002210. Дата на раждане: 20/09/1975. Място на раждане: Триполи, Либия.
                  Син на Muammar QADHAFI. Тясно свързан с режима.
                  Дата на посочване от ООН: 26.2.2011.

                  3.

                     QADHAFI, Khamis Muammar

                  Дата на раждане: 1978. Място на раждане: Триполи, Либия.
                  Син на Muammar QADHAFI. Тясно свързан с режима. Командвал военни части, свързани с потушаването на демонстрациите.
                  Дата на посочване от ООН: 26.2.2011.

                  4.

                     QADHAFI, Muammar Mohammed Abu Minyar

                  Дата на раждане: 1942. Място на раждане: Sirte, Либия.
                  Ръководител на революцията, върховен главнокомандващ въоръжените сили. Отговорност за разпореждане на репресиите срещу демонстрациите и нарушенията на човешките права.
                  Дата на посочване от ООН: 26.2.2011.

                  5.

                     QADHAFI, Mutassim

                  Дата на раждане: 1976. Място на раждане: Триполи, Либия.
                  Съветник по националната сигурност. Син на Muammar QADHAFI. Тясно свързан с режима.
                  Дата на посочване от ООН: 26.2.2011.

                  6.

                     QADHAFI, Saif al-Islam

                  Директор на фондация „Кадафи“. Номер на паспорта: B014995. Дата на раждане: 25/06/1972. Място на раждане:Триполи, Либия.
                  Син на Muammar QADHAFI. Тясно свързан с режима. Направил публични изявления, подбуждащи към насилие срещу участниците в демонстрациите.
                  Дата на посочване от ООН: 26.2.2011.

      ПРИЛОЖЕНИЕ IV

         Списък на лицата и образуванията, посочени в член 6, параграф 1, буква б)

                  Име

                  Информация за идентифициране

                  Основания

                  Дата на включване в списъка

                  1.

                  Полковник ABDULHAFIZ, Mas’ud

                  Длъжност: командващ въоръжените сили

                  Трети по ранг в командването на въоръжените сили. Важна роля във военното разузнаване.

                  28.2.2011 г.

                  2.

                  ABDUSSALAM, Abdussalam Mohammed

                  Длъжност: завеждащ борбата с тероризма в Организацията за външна сигурност
                  Дата на раждане: 1952 г.
                  Място на раждане: Триполи, Либия

                  Виден член на Революционния комитет. Приближен на Муамар КАДАФИ.

                  28.2.2011 г.

                  3.

                  ABU SHAARIYA

                  Длъжност: заместник-ръководител на Организацията за външна сигурност

                  Виден член на режима. Зет на Муамар КАДАФИ.

                  28.2.2011 г.

                  4.

                  ASHKAL, Al-Barrani

                  Длъжност: заместник-директор на военното разузнаване.

                  Високопоставен член на режима.

                  28.2.2011 г.

                  5.

                  ASHKAL, Omar

                  Длъжност: ръководител на движението на Революционните комитети.
                  Място на раждане: Sirte, Либия

                  Революционни комитети, участващи в насилието спрямо демонстрантите

                  28.2.2011 г.

                  6.

                  AL-BAGHDADI, Dr Abdulqader Mohammed

                  Длъжност: ръководител на службата за връзки на Революционните комитети.
                  Паспорт №: B010574
                  Дата на раждане: 1 юли 1950 г.

                  Революционни комитети, участващи в насилието спрямо демонстрантите

                  28.2.2011 г.

                  7.

                  DIBRI, Abdulqader Yusef

                  Длъжност: ръководител на личната охрана на Муамар КАДАФИ.
                  Дата на раждане: 1946 г.
                  Място на раждане: Houn, Либия

                  Отговарящ за сигурността на режима. Ръководство на насилието срещу дисидентите.

                  28.2.2011 г.

                  8.

                  DORDA, Abu Zayd Umar

                  Длъжност: директор на Организацията за външна сигурност

                  Лоялен на режима. Ръководител на агенцията за външно разузнаване.

                  28.2.2011 г.

                  9.

                  Генерал-майор JABIR, Abu Bakr Yunis

                  Длъжност: Министър на отбраната.
                  Дата на раждане: 1952 г.
                  Място на раждане: Jalo, Либия

                  Цялостна отговорност за действията на въоръжените сили.

                  28.2.2011 г.

                  10.

                  MATUQ, Matuq Mohammed

                  Длъжност: секретар по въпросите на обществените услуги.
                  Дата на раждане: 1956 г.
                  Място на раждане: Khoms

                  Високопоставен член на режима. Участие в Революционните комитети. Участие в миналото в репресии срещу дисиденти и насилие.

                  28.2.2011 г.

                  11.

                  QADHAF AL-DAM, Ahmed Mohammed

                  Дата на раждане: 1952 г.
                  Място на раждане: Египет

                  Братовчед на Муамар КАДАФИ. Смята се, че от 1995 г. насам е бил командващ на елитен армейски батальон, натоварен с личната охрана на Кадафи, и че играе ключова роля в Организацията за външна сигурност. Участвал е в планирани операции срещу либийски дисиденти в чужбина и е вземал пряко участие в терористична дейност.

                  28.2.2011 г.

                  12.

                  QADHAF AL-DAM, Sayyid Mohammed

                  Дата на раждане: 1948 г.
                  Място на раждане: Sirte, Либия

                  Братовчед на Муамар КАДАФИ. През осемдесетте години на миналия век Sayyid участва в кампанията за убийство на дисиденти и е смятан за отговорен за няколко смъртни случая в Европа. Смята се, че е участвал в оръжейни поръчки.

                  28.2.2011 г.

                  13.

                  QADHAFI, Mohammed Muammar

                  Длъжност: председател на либийските Пощи и далекосъобщения.
                  Дата на раждане: 1970 г.
                  Място на раждане: Триполи, Либия

                  Син на Муамар КАДАФИ. Тясно свързан с режима.

                  28.2.2011 г.

                  14.

                  QADHAFI, Saadi

                              Длъжност: командващ специалните сили.

                              Паспорт №: 014797

                              Дата на раждане: 25 май 1973 г.

                              Място на раждане: Триполи, Либия

                  Син на Муамар КАДАФИ. Тясно свързан с режима. Командвал военни части, свързани с потушаването на демонстрациите.

                  28.2.2011 г.

                  15.

                  QADHAFI, Saif al-Arab

                  Дата на раждане: 1982 г.
                  Място на раждане: Триполи, Либия

                  Син на Муамар КАДАФИ. Тясно свързан с режима.

                  28.2.2011 г.

                  16.

                  Полковник AL-SENUSSI, Abdullah (Al-Megrahi)

                  Длъжност: директор на военното разузнаване.
                  Дата на раждане: 1949 г.
                  Място на раждане: Судан

                  Участие на военното разузнаване в потушаването на демонстрациите. В миналото: предполагаемо участие в кръвопролитието в затвора „Abu Selim“. Осъден in absentia за бомбардировката на полета на UTA. Зет на Муамар КАДАФИ.

                  28.2.2011 г.

                  17.

                  AL-BARASSI, Safia Farkash

                  Дата на раждане: 1952 г.
                  Място на раждане: Al Bayda, Либия

                  Съпруга на Муамар КАДАФИ.
                  Тясно свързана с режима.

                  28.2.2011 г.

                  18.

                  SALEH, Bachir

                  Дата на раждане: 1946 г.
                  Място на раждане: Traghen

                  Началник на кабинета на вожда.
                  Тясно свързан с режима.

                  28.2.2011 г.

                  19.

                  Генерал TOHAMI, Khaled

                  Дата на раждане: 1946 г.
                  Място на раждане: Genzur

                  Директор на Службата за вътрешна сигурност.
                  Тясно свързан с режима.

                  28.2.2011 г.

                  20.

                  FARKASH, Mohammed Boucharaya

                  Дата на раждане: 1 юли 1949 г.
                  Място на раждане: Al-Bayda

                  Директор на разузнаването в Службата за външна сигурност.
                  Тясно свързан с режима.

                  28.2.2011 г.


title: Решение на Съвета от 26 юни 2017 година за подновяване на Управителния съвет на Европейския център за развитие на професионалното обучение

text:
               28.6.2017

               BG

               Официален вестник на Европейския съюз

               C 204/2

         РЕШЕНИЕ НА СЪВЕТА
   от 26 юни 2017 година
   за подновяване на Управителния съвет на Европейския център за развитие на професионалното обучение
   (2017/C 204/03)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид представената от правителството на Дания кандидатура,
   като има предвид, че:

               (1)

               С решенията си от 14 юли 2015 г. (2) и 14 септември 2015 г. (3) Съветът назначи членовете на Управителния съвет на Европейския център за развитие на професионалното обучение за периода от 18 септември 2015 г. до 17 септември 2018 г.

               (2)

               След оставката на г-н Lars MORTENSEN в Управителния съвет на Европейския център за развитие на професионалното обучение се освободи едно място за член от Дания от категорията на представителите на правителствата.

               (3)

               Следва да бъдат назначени членове на Управителния съвет на посочения по-горе център за остатъка от настоящия мандат, който изтича на 17 септември 2018 г.,

         ПРИЕ НАСТОЯЩОТО РЕШЕНИЕ:
   Член 1
   Посоченото по-долу лице се назначава за член на Управителния съвет на Европейския център за развитие на професионалното обучение за остатъка от мандата, който изтича на 17 септември 2018 г.:
   ПРЕДСТАВИТЕЛИ НА ПРАВИТЕЛСТВАТА:

               ДАНИЯ

               г-жа Lise Lotte TOFT

         Член 2
   Настоящото решение се публикува за сведение в Официален вестник на Европейския съюз.

      Съставено в Люксембург на 26 юни 2017 година.

            За Съвета

            Председател

         J. MIZZI

      (1)  ОВ L 39, 13.2.1975 г., стр. 1.

      (2)  ОВ С 232, 16.7.2015 г., стр. 2.

      (3)  ОВ С 305, 16.9.2015 г., стр. 2.


title: Решение на Съвета и на Комисията oт 24 януари 2006 година за подписване на протокол към Споразумението за партньорство и сътрудничество (СПС) между Европейските общности и техните държави-членки, от една страна, и Украйна, от друга, във връзка с присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към СПС и във връзка с евентуалните корекции на СПС

text:
Важна правна забележка

|

32006D0538

Официален вестник n° L 224 , 16/08/2006 стр. 0021 - 0021

		20060124Решение на Съвета и на Комисиятаoт 24 януари 2006 годиназа подписване на протокол към Споразумението за партньорство и сътрудничество (СПС) между Европейските общности и техните държави-членки, от една страна, и Украйна, от друга, във връзка с присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към СПС и във връзка с евентуалните корекции на СПС(2006/538/EО, Евратом)СЪВЕТЪТ НА ЕВРОПЕЙСКИЯ СЪЮЗ И КОМИСИЯТА НА ЕВРОПЕЙСКИТЕ ОБЩНОСТИ,като взеха предвид Договора за създаване на Европейската общност, и по-специално член 44, параграф 2, последното изречение от член 47, параграф 2 и член 55, член 57, параграф 2, член 71, член 80, параграф 2, членове 93, 94, 133 и 181а, и във връзка с второто изречение от член 300, параграф 2 и параграф 3, алинея първа от него,като взеха предвид Договора за създаване на Европейската общност за атомна енергия, и по-специално член 101, втория параграф от него,като взеха предвид Договора за присъединяване от 2003 г., и по-специално член 2, параграф 3 от него,като взеха предвид Акта за присъединяване от 2003 г., и по-специално член 6, параграф 2 от него,като взеха предвид предложението на Комисията,като взеха предвид становището на Европейския парламент [1],като взеха предвид одобрението на Съвета съгласно член 101 от Договора за създаване на Европейската общност за атомна енергия,като имат предвид, че:(1) Протоколът към Споразумението за партньорство и сътрудничество (СПС) между Европейските общности и техните държави-членки, от една страна, и Украйна, от друга, във връзка с присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към СПС и във връзка с евентуалните корекции на СПС, беше подписан от името на Европейската общност и държавите-членки на 29 април 2004 г. в съответствие с Решение 2006/537/ЕО на Съвета [2].(2) До влизането му в сила, протоколът се е прилагал на временно, считано от датата на присъединяване.(3) Протоколът следва да бъде одобрен,РЕШИХА:Член 1Протоколът към Споразумението за партньорство и сътрудничество между Европейските общности и техните държави-членки, от една страна, и Украйна, от друга (СПС), във връзка с присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към СПС и във връзка с евентуалните корекции на СПС, се одобрява от името на Европейската общност, Европейската общност за атомна енергия и държавите-членки.Текстът на протокола е приложен към настоящото решение [3].Член 2Председателят на Съвета, от името на Европейската общност и нейните държави-членки, изпраща нотификацията предвидена в член 4 от протокола. Едновременно с това председателят на Комисията изпраща такава нотификация от името на Европейската общност за атомна енергия.Съставено в Брюксел на 24 януари 2006 година.За СъветаПредседателK.-H. GrasserЗа КомисиятаПредседателJ. M. Barroso[1] OJ C 174 E, 14.7.2005 г., стр. 45.[2] ОВ L 224, 16.8.2006 г., стр. 15.[3] ОВ L 224, 16.8.2006 г., стр. 16.--------------------------------------------------


title: Решение 2011/518/ОВППС на Съвета от 25 август 2011 година за назначаване на специален представител на Европейския съюз за Южен Кавказ и за кризата в Грузия

text:
               27.8.2011

               BG

               Официален вестник на Европейския съюз

               L 221/5

         РЕШЕНИЕ 2011/518/ОВППС НА СЪВЕТА
   от 25 август 2011 година
   за назначаване на специален представител на Европейския съюз за Южен Кавказ и за кризата в Грузия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 20 февруари 2006 г. Съветът прие Съвместно действие 2006/121/ОВППС (1) за назначаване на г-н Peter SEMNEBY за специален представител на Европейския съюз за Южен Кавказ. Мандатът на -н Peter SEMNEBY изтече на 28 февруари 2011 г.

               (2)

               На 25 септември 2008 г. Съветът прие Съвместно действие 2008/760/ОВППС (2) за назначаване на г-н Pierre MOREL за специален представител на Европейския съюз за кризата в Грузия. Мандатът на г-н Pierre MOREL изтича на 31 август 2011 г.

               (3)

               Специален представител на Европейския съюз (СПЕС) за Южен Кавказ и за кризата в Грузия следва да бъде назначен за периода от 1 септември 2011 г. до 30 юни 2012 г.

               (4)

               Мандатът на СПЕС ще се изпълнява в контекста на обстановка, която може да се влоши и да попречи на постигането на целите на външната дейност на Съюза, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Г-н Philippe LEFORT се назначава за специален представител на Европейския съюз (СПЕС) за Южен Кавказ и за кризата в Грузия за периода от 1 септември 2011 г. до 30 юни 2012 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   Мандатът на СПЕС се основава на целите на политиката на Съюза за Южен Кавказ, включително на целите, дадени в заключенията от извънредното заседание на Европейския съвет, проведено в Брюксел на 1 септември 2008 г. и в заключенията на Съвета от 15 септември 2008 г. Тези цели включват:

               а)

               в съответствие със съществуващите механизми, включително Организацията за сигурност и сътрудничество в Европа (ОССЕ) и нейната група „Минск“, предотвратяване на конфликти в региона, принос към мирно уреждане на конфликти в региона, включително кризата в Грузия и конфликта в Нагорни Карабах чрез насърчаване на завръщането на бежанци и вътрешно разселени лица и посредством други подходящи средства и подкрепа на изпълнението на това уреждане в съответствие с принципите на международното право;

               б)

               установяване на конструктивни връзки с основните заинтересовани страни по отношение на региона;

               в)

               насърчаване и подкрепа за по-нататъшно сътрудничество между Армения, Азербайджан и Грузия и, съответно, техните съседни държави,

               г)

               засилване на ефективността и видимото присъствие на Съюза в региона.

         Член 3
   Мандат
   С оглед постигане на целите на политиката мандатът на СПЕС включва:

               а)

               развиване на връзки с правителствата, парламентите, други ключови политически органи, съдебната власт и гражданското общество в региона;

               б)

               насърчаване на държавите в региона да си сътрудничат по регионални въпроси от взаимен интерес, като например общите заплахи за сигурността, борбата срещу тероризма, незаконния трафик и организираната престъпност;

               в)

               принос към мирното уреждане на конфликтите в съответствие с принципите на международното право и улесняване на изпълнението на подобни решения в тясно сътрудничество с Организацията на обединените нации, ОССЕ и нейната група „Минск“;

               г)

               във връзка с кризата в Грузия:

                           (i)

                           подпомагане на подготовката на международните преговори, провеждани съгласно точка 6 от споразумението за прекратяване на огъня от 12 август 2008 г. ("Международните преговори в Женева") и мерките за изпълнението му от 8 септември 2008 г., в които са включени договорености за сигурността и стабилността в региона; въпроса с бежанците и вътрешно разселените лица, въз основа на международно признати принципи, всички други въпроси, по взаимно съгласие между страните;

                           (ii)

                           подкрепа за определяне на позицията на Съюза и представянето й на равнище СПЕС в хода на преговорите, посочени в подточка (i); и

                           (iii)

                           улесняване на изпълнението на споразумението за прекратяване на огъня от 12 август 2008 г., както и на мерките за изпълнение от 8 септември 2008 г.

               д)

               улесняване разработването и прилагането на мерки за изграждане на доверие;

               е)

               съдействие при необходимост за подготовката на участието на Съюза в евентуалното уреждане на конфликта;

               ж)

               засилване на диалога на Съюза с основните заинтересовани страни по отношение на региона;

               з)

               подпомагане на Съюза в по-нататъшното разработване на цялостна политика за Южен Кавказ;

               и)

               в рамките на дейностите, посочени в настоящия член, допринасяне за прилагането на политиката на ЕС в областта на правата на човека и насоките на ЕС по въпросите на правата на човека, и по-специално по отношение на децата и жените в засегнати от конфликти области, особено чрез наблюдение и действия за овладяване на протичащите в тази насока процеси.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД).
   Член 5
   Финансиране
   1.   Референтната финансова сума, предназначена за покриване на разходите, свързани с мандата на СПЕС, за периода от 1 септември 2011 г. до 31 юни 2012 г., е в размер на 1 758 000 EUR.
   2.   Разходите, финансирани с посочената в параграф 1 сума, са допустими от 1 септември 2011 г. Разходите се управляват в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на своя мандат и на предоставените финансови средства СПЕС отговаря за сформирането на екипа си. Екипът включва експерти по специфични въпроси на политиката съобразно изискванията на мандата. СПЕС своевременно предоставя на Съвета и на Комисията актуална информация за състава на своя екип.
   2.   Държавите-членки, институциите на Съюза и ЕСВД могат да предлагат командироване на служители към СПЕС. Възнаграждението на тези командировани служители се поема съответно от държавата-членка, въпросната институция на Съюза или ЕСВД. Експертите, командировани от държавите-членки в институциите на Съюза или в ЕСВД могат да бъдат командировани и към СПЕС. Договорно наетите членове на международния персонал са граждани на държава-членка.
   3.   Всички командировани служители остават под административното ръководство на изпращащата държава-членка, на изпращащата институция на Съюза или на ЕСВД и изпълняват задълженията си и действат в интерес на изпълнението на мандата на СПЕС.
   Член 7
   Привилегии и имунитети на СПЕС и на членовете на неговия персонал
   Привилегиите, имунитетът и другите гаранции, необходими за изпълнението и безпрепятственото функциониране на мисията на СПЕС и на членовете на неговия персонал, се договорят съответно с приемащата страна/приемащите страни. За тази цел държавите-членки и Комисията оказват необходимото съдействие.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (3).
   Член 9
   Достъп до информация и логистична подкрепа
   1.   Държавите-членки, Комисията и генералният секретариат на Съвета осигуряват достъп на СПЕС до всяка релевантна информация.
   2.   Делегациите на Съюза в региона и държавите-членки, в зависимост от случая, предоставят логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза в оперативно качество съгласно дял V от Договора, СПЕС предприема всички разумно приложими мерки, съобразно мандата му и обстановката от гледна точка на сигурността в географския регион, за който отговаря, за сигурността на целия персонал под неговото пряко ръководство, по-специално чрез:

               а)

               изготвяне на съобразен със спецификата на мисията план за сигурност, който включва специфични за мисията физически, организационни и процедурни мерки за сигурност, уреждащи управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и който включва план на мисията за действие при извънредни обстоятелства и план за евакуация на мисията;

               б)

               гарантиране, че целият персонал, разположен извън Съюза, е застрахован за висок риск съобразно условията в района на мисията;

               в)

               гарантиране, че всички членове на неговия екип, които се разполагат извън Съюза, включително местно наетият персонал, са преминали подходящо обучение за сигурност преди или при пристигането им в района на мисията, въз основа на степента на риска, съответстваща на района на мисията;

               г)

               гарантиране, че са изпълнени всички одобрени препоръки, направени в резултат на извършените редовни оценки на сигурността, и представяне пред Съвета, ВП и Комисията на писмени доклади относно изпълнението на тези препоръки, както и относно други, свързани със сигурността въпроси, в рамките на междинния доклад и доклада за изпълнението на мандата.

         Член 11
   Докладване
   СПЕС представя редовни устни и писмени доклади на КПС и ВП. При необходимост СПЕС се отчита и пред работните групи на Съвета. Редовните писмени доклади се разпространяват чрез мрежата COREU. По препоръка на КПС или на ВП, СПЕС може да представя доклади на Съвета по външни работи.
   Член 12
   Координация
   1.   СПЕС съдейства за цялостната политическа координация в рамките на Съюз и оказва подкрепа с цел да се гарантира, че всички инструменти на Съюза в областта на координацията се използват съгласувано с оглед на постигане на целите на политиката на Съюза. Действията на СПЕС се координират с действията на Комисията. СПЕС редовно предоставя информация на мисиите на държавите-членки и на делегациите на Съюза.
   2.   В областта на координацията се поддържат тесни връзки с ръководителя на делегацията на Съюза и ръководителите на мисии на държавите-членки, които полагат всички възможни усилия, за да съдействат на СПЕС при изпълнението на неговия мандат. В тясно сътрудничество с ръководителя на делегацията на Европейския съюз в Грузия СПЕС предоставя местни политически насоки на ръководителя на мисията за наблюдение на Европейския съюз в Грузия (EUMM Georgia). СПЕС и командващият гражданските операции за EUMM Georgia се консултират взаимно при необходимост. СПЕС също така осъществява на място връзка с други участници на международно и регионално равнище.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежи на редовен преглед. СПЕС представя на Съвета, на ВП и на Комисията доклад за напредъка до края на януари 2012 г. и в края на своя мандат - подробен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.

      Съставено в Брюксел на 25 август 2011 година.

            За Съвета

            Председател

         M. DOWGIELEWICZ

      (1)  ОВ L 49, 21.2.2006 г., стр. 14.

      (2)  ОВ L 259, 27.9.2008 г., стр. 16.

      (3)  ОВ L 141, 27.5.2011 г., стр. 17.